《题钱可则芡雪庵》
宋代·高斯得

我家雪山下，结茅几度秋。
一朝劫火燎，身堕江南州。
相逢芡雪君，感慨不能休。
我今如丧狗，狂走长包羞。
子幸成小筑，廓岩可夷犹。
何不学孔明，草庐傲王侯。
何不学袁安，高卧绝行辀。
鵷鸾恍入梦，猿鹤凄生愁。
逋客亮非然，谁其执怨仇。
山茅自高洁，得雪逾清修。
三白待君足，毋为垢氛留。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。